
Eseul bibliografic sau de evaluare permite o mai bună aprofundare a temelor abordate în lucrările de 
specialitate decât recenziile, mai ales atunci când este vorba despre rafinări şi adaptări ale unor concepte şi 
teorii controversate. Textul de față îşi propune să investigheze lucrarea lui Barry Posen, The Sources of 
Military Doctrine, ţinând cont de contextul ideatic şi istoric al abordării autorului. Concluziile sugerează 
necesitatea unor estimări mai nuanţate ale modelelor organizaţiilor şi balanței de putere în explicarea 


acţiunilor şi trăsăturilor politicii internaţionale. 


Barry R. Posen, The Sources of Military Doctrine, 
France, Britain, and Germany between the World 
Wars, Cornell University Press, Ithaca and 
London, 1984!. 


Relaţia dintre idei şi putere este unul dintre 
subieciele cele mai dificile ale studiului politicii 
mondiale. De obicei, autorii fie îl ignoră în mod 
sistematic, fie îi exagerează influenţa, reducând 
toată substanţa intereselor şi a puterii la repre- 
zentări. Ambele poziţii sunt riscante: prima pare 
simplistă, a doua poate induce o atitudine de 
subestimare a conflictelor şi a inegalităţilor din 
viaţa internaţională. 

Celebra lucrare a lui Kenneth Waliz, Teoria 
politicii internaţionale a marcat un moment crucial 
în studiul relaţiilor internaţionale, prin consacrarea 
neorealismului sau a realismului structural, care se 
îndepărtează de afirmaţiile referitoare la specificul 
naturii umane, al indivizilor sau chiar şi la carac- 
terul statelor”. Anarhia, similaritatea funcţională şi 
ipoteza supravieţuirii ar explica recurenţa formării 
balanţelor de putere, în timp ce numărul de mari 
puteri ar explica gradul de stabilitate şi conflictua- 
litatea sistemului internaţional. Balansarea ar avea 
aspecte interne (înarmarea) şi externe (formarea 
de coaliţii), influențate de polaritate. 

Kenneth Waltz a fost criticat pentru ignorarea 
schimbării, a trăsăturilor actorilor, pentru gradul ex- 
cesiv de generalitate al concepţiei sale sau pentru 
ignorarea intereselor concrete, a identităţilor şi ide- 
ologiilor. Teoria neorealistă a balansării lasă im- 


presia că nu contează scopurile şi comportamen- 
tele statelor pentru rezultatele sistemice”. Gradual, 
ca replică la ideile sale, alături de neoinstituţio- 
nalişti, deconstructivişti şi constructivişti, a apărut 
un curent realist neoclasic, care integrează 
variabile situate la nivelul unităţilor, al statelor. 

Adepții curentului a fost suspectaţi că introduc 
variabile ad-hoc pentru a salva „nucleul dur” al 
realismului: lupta pentru putere şi tendinţele de 
balansare, ca elemente fundamentale ale relaţiilor 
internaţionale. În consecinţă, am avea de-a face 
cu un program „degenerativ”? de cercetare, o iluzie 
sau o ideologie. Istorici ca Paul Schroeder au 
evidenţiat că marile puteri pot dezvolta formule de 
cooperare, cum era Congresul European, tocmai 
pentru a evita atât consecinţele unei confruntări 
nereglementate de putere cât şi riscurile balanței". 

După cum remarca Colin Elman, miza dezba- 
terilor depăşeşte speculaţia pur intelectuală şi 
ataşamentul faţă de anumite teorii. Dimpotrivă, ar 
fi vorba despre „chestiuni de viaţă şi de moarte ce 
se desfăşoară pe o scală greu de imaginat”. 
Deseori repetată, rămâne încă de actualitate afir- 
maţia că ideile referitoare la caracterul politicii, 
şansele de război şi pace şi natura umană influ- 
enţează atitudinile decidenţilor şi ale publicului, 
exemplul uzual fiind cel referitor la viitorul relaţiilor 
dintre lumea occidentală şi China, odată cu dez- 
voltarea economică a acesteia din urmă”. 

Barry Posen abordează involuntar relaţia din- 
tre idei şi politică. El îşi propune să analizeze fac- 
torii care au influenţat strategiile şi doctrinele 

militare ale Franţei, Marii Britanii şi Germaniei în 
perioada interbelică cu un scop pragmatic: acela 
de a explica anul 1940, în care Parisul a capitulat 
şi britanicii au înfrânt campania aeriană a 
Luftwaffe. În centrul demersului se află o noţiune 
ideatică, cea a scopurilor şi a planurilor, uneori 
raţionale (eficiente), alteori depăşite de evenimen- 
te, însă oricum, cu o influenţă de sine stătătoare. 

Marea strategie este un set de scopuri şi in- 
strumente militare, economice şi politice prin care 
„un stat încearcă să-şi atingă securitatea”. Ea ar 
trebui sa conţină o justificare, identificarea unei 
ierarhii a amenințărilor şi a mijloacelor necesare 
pentru a le contracara, o „teorie a statului despre 
cum îşi poate asigura securitatea în modul cel mai 
eficient”. Posen şi-a produs să evalueze patru 
factori care o afectează: politica de putere, admi- 
nistraţia, tehnologia şi geografia. 

Mai întâi trebuie apreciat cât de mult contează 
marea strategie în determinarea destinului unui 
stat. Intr-un recent articol din Foreign Affairs, 
Daniel Drezner argumenta că pentru ca un astfel 
de plan să conteze, el trebuie să indice o schim- 
bare de anvergură în politică, ceea ce se întâmplă 
rar, din cauza inerţiei, importantă în relaţiile inter- 
naţionale fiind puterea şi comportamentul, mai 
mult decât intenţiile şi documentele, cu excepţia si- 
tuaţiilor „de mare incertitudine în relaţiile interna- 
tionale”'®. Într-un fel, Posen încearcă să delimiteze 
situaţiile în care rutina, reprezentată de teoriile 
organizaționale, este subordonată unei politici 
articulate şi ghidează puterea. 

In cadrul marii strategii, rolul doctrinei militare 
este de a stabili priorităţile, structura şi modalităţile 
de utilizare a forţelor armate. Posen detaşează o 
serie de trăsături: preferința pentru ofensivă, defe- 
nsivă sau descurajare (la nivel de obiective); coor- 
donarea cu politica şi noutatea (ultimele referindu- 
se mai curând la mijloace). Prima ar explica 
„probabilitatea şi intensitatea curselor înarmării şi 
războaielor”!, iar deficienţele în atingerea efici- 
entă a celui de-al doilea palier pot afecta realiza- 
rea intereselor statului din perspectiva coerenței şi 
a disponibilităţii mijloacelor sau chiar la dezastre, 
dacă sunt ignorate efectele schimbărilor politice 
sau tehnologice. 

Premisa de la care pleacă autorul este că 
particularităţile unei doctrine influenţează compor- 
tamentul unui actor şi indirect, calitatea interacţiu- 
nilor internaţionale (conflict/pace, succes/eşec). Un 
stat este supus unei duble influenţe, a mediului 
internaţional şi a celui intern. Din păcate, Posen 
reduce al doilea factor doar la aspectele organi- 


zaţionale, ignorând elitele, prezenţa conflictelor 
interne, rolul politicienilor, care pot afecta, uneori 
chiar în mod decisiv caracterul doctrinelor (Franţa 
în perioada interbelică, impactul personalităţii lui 
Hitler, rolul lui Clemenceau în Primul Război 
Mondial etc.). 

Lucrarea prezintă trei studii de caz, Germania, 
Franţa şi Marea Britanie în perioada interbelică, cu 
un accent pe explicarea succesului Blitzkrieg-ului 
şi al aviaţiei de vânătoare a RAF din 1940. Scopul 
său este de a compara explicaţiile teoriilor balanței 
de putere cu cele centrate pe importanţa factorilor 
administrativi în analiza comportamentului extern 
al statelor. Posen preferă metoda studiilor de caz 
comparative deoarece cercetătorul poate observa 
dacă modificărilor cauzelor identificate în cadrul 
concepţiilor rivale le corespund schimbări ale 
rezultatelor, adică acţiunile, în timp ce, în caz de 
contradicţie între teorii, se poate distinge care 
dintre ele este mai valoroasă. 

Perioada aleasă este reprezentativă, fiind vor- 
ba de o schimbare bruscă şi radicală a raporturilor 
de putere pe plan european, realizată prin mijloace 
militare. Pentru el, politica internă este coborâtă la 
rangul deloc de invidiat de variabilă perturbatoare. 
În războiul total, rezultatele nu se reduc doar la 
administraţie, forţe armate şi decidenţi, ci trebuie 
avute în vedere, în stil clausewitzian, cel puţin şi 
capacitatea de mobilizare politică şi economică, 
stabilitatea sau legitimitatea instituţiilor'?. 


1. Între organizaţii şi balanţa puterii 

Rezultatele politicii internaţionale pot fi explica- 
te prin intermediul comportamentului statelor, la 
rândul său, un produs al factorilor interni şi externi. 
Fundamentale pentru ghidarea acţiunilor acestora 
sunt marile strategii şi doctrinele militare prin 
caracterul lor ofensiv, defensiv, de descurajare, 
gradul de integrare şi prezenţa sau absenţa 
inovării, în funcţie de care autorul intenţionează să 
analizeze doctrinele. Cum îşi propune Posen să 
explice aceste diferenţele dintre ideile şi planurile 
evocate? 

Teoriile sunt grupate în două mari familii, cele 
ale balanței puterii (includ coalizarea şi înarmarea 
ca politici principale) şi ale organizaţiilor, cărora le 
sunt adăugate ca explicaţii suplimentare, dar de 
importanţă subordonată, influenţele geografiei şi 
tehnologiei (o versiune a teoriei relaţiei ofensivă- 
defensivă a lui Robert Jervis)'%. Primele două cu- 
rente au câteva elemente în comun: o argumen- 
taţie structurală, pornind de la ideea diferenţei din- 
tre rezultate şi intenţii; sublinierea impactului distri- 

buţiei puterii (anarhice, pentru asigurarea auto- 
ajutorării sau ierarhice şi specializate, în funcţie de 
conceptualizare); puterea ca explicaţie a succesu- 
lui sau eşecului unor acţiuni întreprinse de deci- 
denţii raţionali, de unde rezultă o asemănare a 
comportamentelor în funcţie de poziţie „ocupată în 
distribuţia internaţională a capacităţilor'*. În conse- 
cinţă, doctrinele militare ale statelor pot fi studiate 
prin intermediul celor două sisteme, extern şi 
intern, argumentaţiile fiind „uneori contradictorii, 
alteori se sprijină reciproc, dar în nici un caz nu 
sunt banale” 

Deloc surprinzător, autorul preferă concepții 
„posibiliste”!€ sau „obiective”, teoretizări în care ce- 
va (mediul internaţional, inerția, mediul fizic sau 
tehnologic) stimulează sau descurajează unele 
tendinţe, scopurile actorului fiind considerate se- 
cundare. Apare în subtext controversa dintre libe- 
rul-arbitru şi determinism, Posen evitând problema 
impactului decidenţilor şi a altor factori, după cum 
am menţionat anterior. El consideră că teoriile pot 
fi testate în două moduri, deducând propoziţii em- 
pirice, confruntate apoi cu faptele sau comparate 
între ele prin „experimente cruciale”. Posen îşi 
propune ambele obiective, cu unele rezerve, con- 
siderând că mijloacele militare reprezintă unul 
dintre cele mai importante răspunsuri ale statelor 
la constrângerile şi oportunităţile externe, dar şi că 
armatele sunt şi cele mai bine structurate organi- 
zaţii, deci oferă un câmp deschis Ai ae alis 
alese mai sus". Mai precis, autorul susţine că, î 
problemele fundamentale pentru securitatea naţjo. 
nală, poate fi anticipat un impact masiv al factorilor 
de mediu şi al controlului civil, fiind un test pentru 
adepţii conceptualizărilor despre politica adminis- 
trativă şi ai rutinelor MOI cena evocate, 
printre alţii, de Graham Allison’? 

Premisa lui Posen conţine un risc inerent: dacă 
teoriile îmbrăţişează unele idei comune, compa- 
raţia dintre ele ar putea conduce la rezultate con- 
fuze, eliminând aparent ipoteze rezonabile. După 
cum vom vedea, excluderea unei discuţii despre 
politica de conciliere, situaţia internă a Franţei sau 
despre Hitler şi partidul nazist lasă multe lucruri în 
suspensie. Cum se poate explica împăciuirea prin 
balansare? Care este diferenţa între Hitler şi 
Stresemann, tinând cont că, dincolo de obiective 
comune ca refacerea puterii Berlinului, acţiunile 
primului au condus la declanşarea unui război 
mondial în timp ce-al doilea a preferat mijloace 
diplomatice? 

Deci, Posen intenţionează să lege aceste teorii 
de cele trei trăsături enumerate anterior: caracterul 
doctrinelor, relaţiile civili-militari şi atitudinea faţă 
de schimbare. Conform conceptualizărilor organi- 
zaţionale, ca şi alte instituţii interne, armatele se 
bucură de autonomie, şi se manifestă tendinţe că- 
tre doctrine militare ofensive, care pot diverge faţă 
de scopurile politice, cu un conţinut relativ con- 
stant. Cele ale echilibrului puterii ar argumenta în 
favoarea diversităţii scopurilor (ofensive, defensi- 
ve, de descurajare), pornind de la interesele politi- 


ce generale ale marii strategii, ale costurilor şi be- 
neficiilor diplomatice, geografice şi tehnologice (o 
propoziţie dificil de testat), integrare sporită între 
concepţiile militare şi cele politice şi inovaţie con- 
ceptuală a planurilor în situaţiile percepute ca 
instabile"? 

Deci, două propoziții empirice sunt opuse: ar- 
matele încurajează ofensiva dar sunt greu de 
controlat şi ameliorat, în timp ce distribuţia externă 
a puterii stimulează nuanţarea doctrinelor militare 
în funcţie de circumstanţe, coordonare civili-militari 
şi uneori schimbare. Sunt două tendinţe reale, al 
căror impact variază în funcţie de o serie de con- 
diţii, situaţie în care ultimele ar trebui explicate sau 
doar afirmaţii derivate dintr-un model, între care 
putem alege? Posen oscilează; iniţial le prezintă 
drept construcţii abstracte, însă încearcă ulterior 
să le sintetizeze, explicaţia organizaţională riscând 
să devină un fel de rest al politicii interne. 


a) Puterea rutinei 

Să începem cu teoria organizaţiilor. Armata 
este o entitate specializată, cu propriile sale rutine 
şi proceduri, cele două trăsături exercitând o 
influenţă importantă asupra doctrinelor militare. 
Mai precis, Posen susţine că specificul său influ- 
enţează atitudinile ofensive, defensive şi de 
descurajare, coordonarea strategică, capacitatea 
de inovare şi fac dificil un control civil eficient” 

Organizațiile sunt înfiinţate pentru atingerea 
unor scopuri, de unde rezultă că este nevoie de 
colaborare, planificare şi monitorizare, eficienţă şi 
reducerea incertitudinii; tot obiectivele determinând 
şi caracteristicile acestora. Cu toate acestea, oa- 
menii nu se supun întotdeauna raţionalităţii functio- 
nale, din cauza relaţiilor de putere, a dificultății 
stabilirii cu precizie a randamentului lor şi a ambiti- 
ilor (status, prestigiu). Deşi furnizează scopul, per- 
sonalul şi resursele, mediul în care operează 
structurile provoacă, la rândul său, nesiguranţă, 
legată de performanţa sa sau de constrângerile pe 
care le poate impune. 

În această formulare, derivată din Carl von 
Clausewitz, în care, deşi războiul are propria sa 
gramatică, logica vine din exterior, armatele au o 
autonomie tehnică şi trăsături organizaționale apă- 
rute pentru a îndeplini diverse scopuri date. Ca şi 
Huntington sau Raymond Aron, de altfel, Posen 
este inspirat de strategul prusac, dar conţinutul 
politic nu provine dinspre societate, ci în mod 
paradoxal din exterior". Gradul de influenţă depin- 
de, în cele din urmă, din intensitatea şi percepţia 
gravităţii amenințărilor externe? 

Argumentul cauzal fundamental, în opinia lui 
Posen, este că „organizaţiile încearcă să reducă 
sursele interne şi externe de incertitudine” 2. În 
cadrul instituţiilor, sunt elaborate proceduri stan- 
dardizate de operare şi programe, pentru a impune 
o rutină activităţilor curente şi a le ghida eficient, 
angajaţii fiind educați pentru cunoaşterea şi aplica- 
rea lor. Faţă de mediu, administraţiile tind să îşi 
reducă dependenţa prin acumularea de resurse 

materiale şi prin tentative de sporire a influenţei 
politice, de la autonomie până la dominatie. 

Deci, organizaţiile sunt în acelaşi timp, conser- 
vatoare şi expansioniste, impulsurile spre schim- 
bare fiind rare, cu origine externe sau ca urmare a 
unor eşecuri de amploare. Practic, rămâne numai 
politica internă, ca un deux ex machina teoretic 
pentru Posen, pentru a explica de ce, totuşi, unele 
armate sunt eficiente, ceea ce este nesatisfăcător. 

De aici rezultă o serie de ipoteze referitoare la 
impactul dorinţei de reducere a nesiguranţei (sau 
de asigurare a controlului) asupra celor trei trăsă- 
turi menţionate mai sus ale doctrinelor militare. Ar- 
matele tind să prefere ofensiva din cauza simpli- 
ficării planurilor, a dorinţei de a contracara strate- 
giile potenţialilor inamici, a creşterii dimensiunii şi a 
resurselor, a dorinţei de autonomie; vor potenţa 
aspectele geografice şi tehnologice favorizând 
atacul şi vor fi sceptice faţă de descurajare. Obiec- 
tivele lor vor fi dificil de coordonat cu cele politice 
în urma tendinței de autonomie, a specializării şi a 
organizării interne; doar civilii au şi interesul şi 
autoritatea de a realiza integrarea, iar inovarea 
(conceptuală sau tehnologică) este obstrucţionată 
de rutină şi va proveni, de obicei, din exterior (de 
la state-client, experienţă de luptă eşecuri sau 
dinspre autorităţi superioare). 

Teoriile organizaționale explică, în parte, de ce 
concepţii ca balanţa ofensivă-defensivă se con- 
fruntă cu probleme de interpretare. Dincolo de 
banalitatea ideii că percepţia contează”, este greu 
de explicat de ce, dacă tehnologia şi geografia par, 
de la distanţă, să favorizeze apărarea (în sens de 
eficienţă), militarii ar aplica strategii ofensive, sau 
invers. Dacă privim armatele ca organizaţii, unele 
tendinţe concrete pot fi identificate, deschizându- 
se întrebarea cum se leagă această interpretare 
de alte tendinţe (politica administrativă, decidentul 
raţional la Allison, sau influenţat de istoria per- 
sonală la Jervis, politicile altor state, coerenţa 
internă, distribuţia internaţională de putere etc.)? 

Rezumând, teoriile organizaționale prevăd for- 
mularea unor doctrine ofensive, insuficient coordo- 
nare insuficientă între civili şi militari şi scepticism 
faţă de inovaţie, îndeosebi în absenţa unor schim- 
bări radicale. Tendinţele s-ar explica prin înclinația 
instituţională de reducere a incertitudinii. Argumen- 
tele geografice şi tehnologiile sunt promovate atâta 
vreme cât confirmă spiritul şi percepțiile dominante 
instituţional. 


b) *Hannibal ante portas” 

Teoria (sau teoriile) balanței de putere prezintă 
o imagine mai complexă, consideră Posen. Ele 
sunt mai diverse în ceea ce priveşte raportul dintre 
ofensivă, defensivă şi descurajare. Dilema secu- 
rităţii este acea trăsătură a sistemului internaţional 
care face ca măsurile de protecţie adoptate de un 
actor să devină sau să fie percepute drept 


ameninţări pentru altul, fie deoarece nu există o 
putere suverană care să impună legea, fie pentru 
că puterea este o calitate relativă, ceea ce unul 
câştigă, altul pierde. 

Prima problemă a interpretării lui Posen este 
că ignoră complet societatea internă. Al doilea 
mare semn de întrebare este incapacitatea sa de a 
distinge între multiplele sensuri ale balanței de 
putere și a ne indica pe cel pe care vrea să-l folo- 
sească*5. Din acest motiv, devine aproape impo- 
sibil să vorbeşti cu sens despre distribuţia capa- 
cităţilor ca teorie testabilă din punct de vedere 
empiric, fiindcă, la autor, ea reuşeşte să explice 
fenomene opuse, coalizarea ca atare, dar şi opu- 
sul său, conciliatorismul. 

Disputele sunt soluționate prin capacităţi şi 
voinţă, deşi nu tot timpul se termină în război. De 
aici, un stimul pentru state de a-şi creşte puterea 
mobilizată şi latentă, prin coalizare sau prin dez- 
voltarea resurselor interne. Cele două mari cate- 
gorii de politici sunt rezultatul mai multor cauze: 
aspiraţiile spre dominație în sistemul internaţional; 
distribuţia puterii; condiţiile geografice şi tehnologia 
militară. 

Deficiența analizei lui Posen devine evidentă 
în acest punct: într-un sistem anarhic, actorii tind 
să se coalizeze şi să-şi sporească resursele; o 
concepţie insuficient de precisă Specificul teoriei 
balanței de putere era că, atunci când puterea unui 
stat creşte în mod ameninţător, celelalte formează 
o alianţă pentru a-l limita (egala), eventual declan- 
şându-se un război, fiind totuşi vorba de o meta- 
foră cu origini comerciale?$. Autorul refuză sensul 
clasic, încercând să reducă uneori balansarea la 
înarmare, pentru a evita coalizarea, fără să explice 
de ce. 

De asemenea, un rol important ar fi jucat şi de 
polaritate, numărul de mari puteri de pe scena 
mondială. În continuarea lui Kenneth Waltz, Posen 
consideră că existenţa a doi mari rivali induce o 
stabilitate, deoarece aliaţii sunt mai puţin impor- 
tanţi, accentul se mută spre eforturile interne, ca- 
pacităţile sunt uşor de evaluat, deşi evaluarea 
poate stimula reacţii exagerate şi escaladări. Frec- 
venta ocaziilor de expansiune provocată de incerti- 
tudinea responsabilităţii balansării şi nesiguranța 
alinierilor, avantajul iniţial al revizioniştilor provocat 
de ezitările şi rivalităţile dintre potenţialii opozanți, 
problemele calculului puterii, cea a distribuţiei câş- 
tigurilor fac sistemele multipolare mai dificil de 
coordonat (deşi ar trebui să fie mai flexibile) şi su- 
bordonează înarmarea efortului de găsire a 
aliaţilor, chiar cu riscul neglijării primei. 

Aici mai apare un sens, celui mecanic adău- 
gându-i-se cel geometric waltz-ian, de număr al 
marilor puteri, preluat necritic. Nu există o singură 
teorie acceptată despre impactul polarităţii asupra 
stabilităţii internaţionale, la rândul său, un termen 
foarte ambiguu, care se poate referi ori la pace, ori 


la schimbări de amploare redusă. Autori ca Waltz 
şi John Mearsheimer apreciază bipolaritatea, alţii 
ca Morton Kaplan, Henry Kissinger şi Paul 
Kennedy promovează multipolaritatea, în timp ce 
Charles Kindleberger, Charles Krauthammer şi 
William Wohlforth, unipolaritatea””. 

Factorii geografici sunt priviţi mai detaşat decât 
în concepţiile care pun accent pe organizaţii. Ele- 
mentele care avantajează defensiva tind să pro- 
ducă reacţii mai lente şi coalizări tardive, absenţa 
lor încurajează ofensiva (rolul Canalului Mânecii în 
politica externă şi de securitate britanică, de pildă). 
Mai precis, fundamentală este combinaţia dintre 
distribuţia puterii (îndeosebi cea militară), geo- 
grafie şi tehnologie, ca în cazul căilor ferate ger- 
mane care permiteau mobilizarea rapidă şi mane- 
vra forţelor de-a lungul liniilor interioare, alternativ, 
contra Franţei sau Rusiei, cu rezerva că uneori 
armamentul apare ca factor independent şi alteori 
ca produs al politicii, fiind mai greu de evaluat. 

Puterea contează în atingerea rezultatelor, 
mediată de geografie şi tehnologie - puţini cerce- 
tători ai relaţiilor internaţionale ar contesta această 
afirmaţie. Întrebarea fundamentală este în ce fel? 
Sistemele multipolare tind, la extreme, şi spre o 
logică a pasării responsabilităţii şi spre una a 
„înlănţuirii” (atragere într-un conflict a marilor puteri 
de către aliaţii minori), opuse din punct de vedere 
conceptual, dar şi balansare (privilegiată conform 
teoriei avute în vedere), aliniere (cooperare cu 
puterea ameninţătoare/în ascensiune), conciliere 
etc.; tocmai diversitatea combinațiilor între mai 
mulţi actori sugerează limitele interpretării în ter- 
meni de polaritate. Autorul de faţă preferă argu- 
mentul pasagerului clandestin, adică, deşi statele 
ar trebui să se coalizeze, ele aleg să evite costurile 
opoziţiei, fără să ne lămurească de ce se întâmplă 
acest lucru, în termenii teoriei alese, cea refe- 
ritoare la schimbarea distribuţiei capacităţilor”. 

În consecinţă, pentru Posen, teoriile balantei 
puterii impun o logică a circumstanțelor: puterile 
expansioniste tind spre ofensivă; anticiparea unor 
costuri mari ale confruntării va avea acelaşi efect 
(deşi intră în contradicţie cu logica descurajării); 
marile puteri deţinătoare ale unui avantaj temporar 
vor adopta probabil doctrine cu accent pe atac din 
raţiuni preventive; asemănător şi pentru cele încer- 
cuite sau cu mulţi rivali sau pentru cele izolate. 
Marile puteri cu mulţi clienţi optează pentru politici 
active sau, uneori, pentru descurajare; micile state 
vor adopta strategii bazate pe ideea amenințării 
rivalilor mai puternici cu pierderi grele în caz de 
invazie; în schimb, perspectiva alianțelor încura- 
jează concepţii defensive, cu excepţia situaţiilor în 
care trebuie să facă unele concesii partenerilor. Nu 
în ultimul rând, puterile satisfăcute vor prefera 
doctrine defensive fie din cauza poziţiei deţinute, 
fie pentru că li se par fezabile. 

Refuzul de a clarifica teoria balanței de putere 
riscă să producă mai multe confuzii decât inter- 
pretări durabile. Aflăm că puterile expansioniste 
sunt agresive, că marile puteri amenințate declan- 


şează războaie preventive şi că în general, natura 
ofensivă este proporţională cu puterea sau cu 
frica, ca la psihanalişti. Dar nu înţelegem prea bine 
în ce fel reacţionează statele confruntate cu o 
provocare; când se coalizează, când pasează 
responsabilitatea, când se aliniază etc. 

Integrarea este mai frecventă atunci când 
avem de-a face cu politicieni adepţi ai expansiunii, 
subordonând armatele şi cu percepţia unor ame- 
ninţări intense. Ea se poate întâlni alături de ino- 
vaţii doctrinare în statele izolate politic; după eşe- 
curi militare şi atunci când este vorba de costuri 
mari ale confruntărilor. După Posen, teoriile balan- 
tei puterii specifică şi condiţiile de aplicare ale 
concepţiile organizaționale, care tind să predomine 
în situaţii de calm, în timp ce considerentele rapor- 
turilor de putere sunt mai importante perioadele de 
criză şi conflict. 

Coordonarea poate fi o funcţie a evoluţiilor 
interne, dar şi a regimului politic, a structurii soci- 
ale etc. Dacă politicienii sunt mai sensibili faţă de 
mediul internaţional, atunci este logic să fie preo- 
cupaţi în mod intensiv de chestiuni militare, fie din 
intenţii ofensive, fie defensive. Cu toate acestea, 
din moment ce nu numai politica mondială limi- 
tează marja de acţiune a organizaţiilor militare, nu 
este corect să afirmăm că teoria balanței de putere 
descrie limitele influenţei rutinelor organizaţiilor. 

Autorul îşi propune să testeze cele două teorii 
în cazurile Franţei, Marii Britaniei şi Germaniei, 
pentru a explica doctrinele folosite şi chiar rezul- 
tatele celor două mari confruntări din 1940, 
Blitzkrieg-ul şi campania aeriană a Berlinului 
contra Londrei. Argumentul său central este că 
germanii au învins în prima şi au pierdut-o pe-a 
doua din cauza pregătirii, având o strategie ofen- 
sivă, integrată pe termen scurt cu obiectivele civile 
şi inovatoare, dar condamnată la eşec pe termen 
lung. În acelaşi timp, francezii urmau o politică 
defensivă, prost coordonată şi rigidă, cu scopul de 
a pasa responsabilitatea, iar britanicii, deşi valo- 
rificau apărarea, au fost mai adaptabili, în special 
în cazul sprijinirii Comandamentului Aviatiei de 
Apărare al Royal Air Force şi mai eficienţi pe 
termen lung. 


2. Decidenţi şi militari 

În 1919, Franţa şi Marea Britanie păreau că 
rezolvaseră problema germană o dată pentru tot- 
deauna. Kaiserul abdicase, o republică se insta- 
lase, cu cea mai lăudată constituţie din lume, Tra- 
tatul de la Versailles impusese condiţii militare, 
economice şi teritoriale stricte pentru a împiedica 
renaşterea Berlinului pentru multă vreme. Parisul 
capitulase în 1940,, iar Londra lupta pentru propria 
supravieţuire. 

De ce s-a întâmplat acest lucru? Previzibil, 
Posen susţine superioritatea teoriei echilibrului de 
putere pentru explicarea trăsăturilor doctrinelor 
militare elaborate şi aplicate de cele trei state. 
Problema de mai sus este evidentă aici, fiindcă nu 
este clar care dintre elementele sistemului interna- 

tional şi european a condus la evoluţiile avute în 
vedere. În cele ce urmează, vom evalua aplicarea 
teoriilor în studiul marii strategii şi doctrinelor mili- 
tare ale Franţei, unul dintre studiile de caz, deoa- 
rece aici ar fi trebuit, conform teoriei clasice a ba- 
lansării, să întâlnim o reacţie de contra-echilibrare, 
inclusiv sub forma unui conflict preventiv, care nu 
s-a produs. 

Pentru statul francez, o percepţie a superiorită- 
ţii demografice şi industriale a vecinei sale, alături 
de o interpretare mai conservatoare a consecin- 
telor Primului Război Mondial şi instabilitatea poli- 
ticii sale interne au stimulat impunerea unei con- 
cepţii militare predominant defensive (cu excepţia 
înaintării în Belgia, dar şi aici, limitată şi în logica 
anteriorului conflict). Ea se referă atât la obiec- 
tivele militare, cât şi la desfăşurarea forţelor (dis- 
persarea tancurilor etc), simbolizată fiind mai ales 
de linia Maginot. Cadrul general, după Posen, con- 
sta într-o politică externă de pasare a responsa- 
bilităţii balansării Germaniei, favorizată de carac- 
terul multipolar al sistemului internaţional (supli- 
mentată de extinderea planificată a operaţiilor din 
Belgia pentru care nu era pregătită) şi care a 
subordonat noile tehnologii (blindatele, aviația) 
conceptelor războiului de tranşee“. 

Cu toate acestea, până mult după venirea lui 
Hitler la conducere, Germania se afla într-o stare 
de inferioritate militară şi nu numai, fără aliaţi, 
supusă restricţiilor tratatului de la Versailles. De ce 
a acceptat Franţa ca vecina sa să se reînarmeze 
şi apoi să înlăture treptate clauzele teritoriale şi nu 
numai? Teoria balanței de putere sugera ca răs- 
punsuri logice descurajarea, un război preventiv, 
sau unul de coaliţie, nu politica de conciliere; în 
timp ce logica pasării responsabilităţi evită ches- 
tiuni ca dispute despre reparaţii şi datorii, diplo- 
maţia ambiguă a Marii Britanii, sau consecinţele 
crizei din 1929 etc. 

Iniţial, linia Maginot îndeplinea scopuri mai 
complexe, ca orice sistem defensiv, ea putea fi 
folosită fie pentru apărare în sens rigid, fie pentru a 
masca şi a acoperi o ofensivă. Liderii civili francezi 
şi mareşalul Pétain au jucat un rol decisiv pentru 
adoptarea primei variante, fiind convinşi (sau 
preferând să creadă) că lecţia costurilor mari a 
Primului Război Mondial dezavantajează atacul. 
Dar a urmat o inconsecvenţă, dorind să stimuleze 
o invazie germană prin Belgia (căreia să ii 
răspundă cu o defensivă în Ţările de Jos cu cele 
mai bune trupe), au lăsat descoperită frontiera 
celor două tări şi regiunea Ardeni”. 

Aici este vorba despre o eroare militară, în ca- 
drul unei politici ale cărei linii directoare nu erau 
foarte clare. Se poate presupune că Parisul antici- 
pa o rezistenţă pe termen lung în Vest, urmată de 
mobilizarea resurselor Franţei, Marii Britanii şi 
eventual de implicarea Statelor Unite şi a Uniunii 
Sovietice, care aveau să întoarcă balanţa în defa- 


voarea Germaniei. Din nou, problematică pentru 
ambele interpretări este decizia de a abandona 
avantajul militar deţinut la începutul anilor '30 şi 
alianțele estice ca Mica Antantă ce puteau ţine în 
şah, în acea vreme, statul german, care a avut ani 
la dispoziţie pentru a introduce serviciul militar, a 
militariza Renania, atrage Italia, a realiza 
Anschluss-ul şi a obţine de la occidentali zona 
Sudeţilor. 

Percepția liderilor francezi referitoare la 
decalajul de putere existent faţă de Germania şi 
chestiunea pierderilor ar fi condus la o politică 
externă de pasare a responsabilităţii, poate în mod 
exagerat consideră Posen. Parisul a căutat aliaţi în 
Marea Britanie şi în Europa de Est pentru a opri 
sau suporta o parte a costurilor opoziţiei faţă de 
vecinul său. Insă, acel decalaj era preponderent 
demografic şi industrial, nu militar, până când 
Hitler a început şi amplificat programele de 
înarmare, dilema constând tocmai în politica de 
conciliere, pe care autorul nu o discută. 

CONCLUZII: 


e Barry Posen îşi propune să ofere o explicaţie a marii strategii şi a doctrinelor 
militare cu accent pe trei trăsături. Caracterul ofensiv, defensiv sau descurajare 
leagă politicile statelor de şansele de declanşare a războaielor; eficienţa acţiunilor 
pe plan internaţional este influenţată de coordonarea dintre scopurile civile şi 
mijloacele militare şi de gradul de inovare. Ca principale teorii, el propune 
concepțiile organizaționale versus balanţa puteri, cărora le adaugă interpretări 
tehnologice şi geografice. 

Primele conceptualizări au o valoare explicativă importantă pentru autor, mai ales 
în situaţii de pace şi absenţă a tensiunilor. Doctrinele militare ar trebui să fie 
ofensive, slab integrate şi conservatoare deoarece armatele încerc să reducă 
incertitudinea, depind de proceduri şi doresc să-şi sporească influenţa, în timp ce 
tehnologiile şi interpretările geografice sunt integrate practicilor existente. Cu 
toate acestea, uneori sunt adoptate politici cu o natură defensivă, asistăm la 
coordonarea obiectivelor sau la schimbări majore, ceea ce îi contrazic modelul. 
Balanța de putere este folosită într-un sens general, care poate induce în eroare. 
Posen abordează concomitent o serie de teorii diferite: cea a polarităţii, care 
induce anumite tendinţe (instabilitate, provocată fie de pasarea responsabilităţii 
fie de înlănţuire); tendinţa de balansare indusă de anarhie (de coalizare sau 
înarmare atunci când puterea unui stat creşte în mod excesiv sau este perceput 
ca o ameninţare) şi chiar extinde termenul asupra tuturor tipurilor de politică 
externă sau de influenţă a factorilor internaţionali. În viziunea sa, ar deriva 
anumite consecinţe asupra doctrinelor militare: caracter eterogen, integrare şi 
inovare, mai ales în condiţii de crize şi conflicte. 

CONCLUZII: 


e O schimbare a raporturilor de putere ar stimula civilii să intervină în chestiunile 
de securitate, depăşind eventualele obstacole administrative, deci balanţa de 
putere şi-ar subordona teoriile organizării. Civilii modifică strategiile şi le 
coordonează cu obiectivele lor de politică externă, inclusiv prin încurajarea 
inovaţiilor, dacă este cazul (exemplele fiind linia Maginot, Comandamentul 
aviaţiei de vânătoare al RAF sau Blitzkrieg). Sistemul multipolar oferind mai 
multe posibilităţi de alegere, aceasta ar fi influențate de factori consideraţi 
sistemici ca distribuţia de putere, mediată de geografie şi de prezenţa sau 
absenţa aliaţilor. 

Geografia şi tehnologia joacă roluri subordonate ca surse de explicaţie. Prima 
exercită un efect de mai mare durată, dar adeseori decidenţii se folosesc de ea 
ca să îşi promoveze politici favorite. Un produs uman, tehnologia este mai 
maleabilă şi mai uşor de adaptat doctrinelor existente, ca în cazul liniei Maginot, 
a tancurilor şi aviaţiei în majoritatea armatelor; de obicei, ori un şoc ori 
presiunea unei autorităţi superioare obligă organizaţiile să îşi modifice rutinele 
pentru a folosi la maxim avantajul noilor tehnologii (cu o rezervă pentru cazul 
nuclear). 

Decidenţii reacţionează atât în faţa influențelor organizaţiilor, cât şi a celor din 
mediul internaţional; Posen recunoaşte prima parte a afirmației şi o extinde, 
argumentând chiar că politicienii pot suprima rutinele şi inova, atunci când 
percep că este necesar să o facă. Evită, însă să trateze a doua parte, mutând 
problema un pas înapoi: o concepţie conservatoare despre consecinţele de 
teatru ale Primului Război Mondial, moment în care ar trebui să explice de ce au 
adoptat ideile respective şi de ce nu au acţionat atunci când aveau un avantaj 
copleşitor de putere? Răspunsurile ies din cadrul ambelor teorii alese şi nu au o 
natură structurală: opinia publică, psihologia decidenţilor, mişcările politice 
interne, economia, valorile etc; o teorie de acest tip se loveşte de dificultăţi 
atunci când iese din cadrul tendinţelor pentru a explica evenimente curente, o 
idee admisă de Waltz, dar ignorată de Posen. 

